ยูโอบีเชียร์หุ้น‘จีน-อินเดีย’ผงาด
ยูโอบี เผยเศรษฐกิจจีน-อินเดียผงาด หนุนหุ้นพุ่งแรงปีนี้ เชียร์ลงทุนคาดแนวโน้มยังดี
22 มี.ค. 2555

ยูโอบี เผยเศรษฐกิจจีน-อินเดียผงาด หนุนหุ้นพุ่งแรงปีนี้ เชียร์ลงทุนคาดแนวโน้มยังดี
รายงานข่าวจากบริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า เงินทุนไหลเข้าตลาดหุ้นเอเชียในครั้งนี้ ส่งผลให้ตลาดหุ้นอินเดียและจีน ซึ่งมีผลตอบแทนที่แย่สุดในปี 2554 โดยติดลบ 20% และ 26% ตามลำดับ เป็นตลาดกลุ่มที่ดีที่สุด โดยตั้งแต่ต้นปีถึงวันที่ 16 มี.ค. 2555 หุ้นอินเดียเพิ่มขึ้น 15% และจีนเพิ่มขึ้น 14%
นอกจากจะได้รับผลดีจากการคลายกังวลปัญหายุโรปและเศรษฐกิจสหรัฐมีสัญญาณดีขึ้น เงินเฟ้อของ 2 ประเทศชะลอตัว ทำให้ธนาคารกลางทั้งสองประเทศเริ่มผ่อนคลายนโยบายการเงิน และ คาดว่าจะลดอัตราดอกเบี้ยนโยบายลงในปีนี้
“แม้สำนักวิเคราะห์บางแห่งมองว่าเศรษฐกิจจีนจะดิ่งลงรุนแรงในปีนี้ ทำให้ตลาดปรับลงเล็กน้อย แต่ก็ดีดขึ้นมาได้ ขณะที่หุ้นอินเดียมีทิศทางปรับตัวขึ้นต่อเนื่องติดต่อกันในปีนี้” บลจ.ยูโอบี กล่าว
ปัจจุบันตลาดหุ้นจีนซื้อขายที่ราคาต่อกำไร (พี/อี) 9.4 เท่า ซึ่งอยู่ต่ำกว่าระดับเฉลี่ยในอดีตที่ 12 เท่า ขณะที่ตลาดหุ้นอินเดียมี พี/อี 13.5 เท่า ซึ่งอยู่ต่ำกว่าระดับเฉลี่ยในอดีตที่ 15 เท่า จึงยังมีโอกาสที่หุ้นจะปรับขึ้นได้อีกหากสภาพคล่องในตลาดโลกยังดี แต่ต้องติดตามทิศทางนโยบายการเงินและการคุมเข้มภาคอสังหาริม ทรัพย์ของจีน ส่วนความเสี่ยงของอินเดียผูกอยู่กับราคาน้ำมัน หากสูงขึ้นมากจะทำให้ระดับเงินเฟ้อเร่งตัวอีก และหากเงินไหลออกจะทำให้สภาพคล่องตึง
บลจ.ยูโอบี มีกองทุนเปิดยูโอบี สมาร์ท ไชน่า อินเดีย เป็นทางเลือกในการลงทุน